Document ID: 32004D0370

Απόφαση της Επιτροπής
της 15ης Απριλίου 2004
για την έγκριση μεθόδων ταξινόμησης σφαγίων χοίρων στο Ηνωμένο Βασίλειο
[κοινοποιηθείσα υπό τον αριθμό Ε(2004) 1340]
(Το κείμενο στην αγγλική γλώσσα είναι το μόνο αυθεντικό)
(2004/370/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 3220/84 του Συμβουλίου, της 13ης Νοεμβρίου 1984, για τον καθορισμό της κοινοτικής κλίμακας ταξινόμησης των σφαγίων χοίρου(1), και ιδίως το άρθρο 5 παράγραφος 2,
Εκτιμώντας τα ακόλουθα:
(1) Το άρθρο 2 παράγραφος 3 του κανονισμού (ΕΟΚ) αριθ. 3220/84 προβλέπει ότι η ταξινόμηση των σφαγίων χοίρου πρέπει να πραγματοποιείται με εκτίμηση της περιεκτικότητας σε άπαχο κρέας σύμφωνα με στατιστικά δοκιμασμένες μεθόδους εκτίμησης οι οποίες βασίζονται σε φυσική μέτρηση ενός ή περισσοτέρων ανατομικών μερών του σφαγίου χοίρου· η έγκριση των μεθόδων ταξινόμησης εξαρτάται από την τήρηση ανώτατης ανοχής στατιστικού σφάλματος εκτίμησης· η ανοχή αυτή ορίστηκε στο άρθρο 3 του κανονισμού (ΕΟΚ) αριθ. 2967/85 της Επιτροπής, της 24ης Οκτωβρίου 1985, που θεσπίζει τις λεπτομέρειες εφαρμογής της κοινοτικής κλίμακας ταξινόμησης των σφαγίων χοίρου(2).
(2) Με την απόφαση 88/234/ΕΟΚ(3), η Επιτροπή ενέκρινε τη χρήση πέντε μεθόδων ταξινόμησης σφαγίων χοίρου στο Ηνωμένο Βασίλειο και τριών μεθόδων στη Βόρεια Ιρλανδία.
(3) Το Ηνωμένο Βασίλειο ζήτησε από την Επιτροπή να εγκρίνει τη χρήση νέων τύπων για τα όργανα που χρησιμοποιούνται για την ταξινόμηση σφαγίων χοίρου στη Μεγάλη Βρετανία και υπέβαλε τις λεπτομέρειες που απαιτούνται στο άρθρο 3 του κανονισμού (ΕΟΚ) αριθ. 2967/85. Από την εξέταση της αίτησης αυτής προέκυψε ότι πληρούνται οι όροι για τη χρήση των νέων τύπων.
(4) Στο άρθρο 2 του κανονισμού (ΕΟΚ) αριθ. 3220/84 ορίζεται ότι τα κράτη μέλη μπορούν να εγκρίνουν παρουσίαση σφαγίων χοίρου διαφορετική από την τυποποιημένη παρουσίαση που ορίζεται στο ίδιο άρθρο, εφόσον η εμπορική πρακτική ή οι τεχνικές απαιτήσεις το δικαιολογούν.
(5) Στο Ηνωμένο Βασίλειο η εμπορική πρακτική δεν απαιτεί την αφαίρεση της γλώσσας από το σφάγιο χοίρου· αυτό πρέπει να ληφθεί υπόψη για την προσαρμογή του βάρους στην τυποποιημένη παρουσίαση.
(6) Σύμφωνα με το άρθρο 2 παράγραφος 3 του κανονισμού (ΕΟΚ) αριθ. 2967/85 και κατά παρέκκλιση από τις παραγράφους 1 και 2 του άρθρου αυτού, το βάρος του κρύου σφαγίου μπορεί να υπολογιστεί με μείωση σε απόλυτους αριθμούς σύμφωνα με κλίμακα μειώσεων που προκαθορίζεται, εφόσον οι μειώσεις ανά κατηγορία βάρους αντιστοιχούν, στο μέτρο του δυνατού, στη μείωση που υπολογίζεται σε ποσοστά· το Ηνωμένο Βασίλειο κοινοποίησε τον καθορισμό μιας τέτοιας κλίμακας στην Επιτροπή.
(7) Δεν πρέπει να επιτραπεί καμία τροποποίηση των οργάνων ή των μεθόδων ταξινόμησης παρά μόνο με νέα απόφαση της Επιτροπής που θεσπίζεται βάσει της κτηθείσας πείρας· για το λόγο αυτό η παρούσα έγκριση μπορεί να ανακληθεί.
(8) Για λόγους σαφήνειας, πρέπει να θεσπιστεί νέα απόφαση και η απόφαση 88/234/ΕΟΚ να καταργηθεί.
(9) Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής διαχείρισης χοιρείου κρέατος,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Στο Ηνωμένο Βασίλειο εκτός από τη Βόρεια Ιρλανδία, επιτρέπεται η χρήση των ακόλουθων μεθόδων για την ταξινόμηση των σφαγίων χοίρου σύμφωνα με τον κανονισμό (ΕΟΚ) αριθ. 3220/84:
- το όργανο που ονομάζεται "Intrascope (Optical Probe)" και οι συναφείς μέθοδοι εκτίμησης των οποίων οι λεπτομέρειες παρατίθενται στο μέρος 1 του παραρτήματος Ι,
- το όργανο που ονομάζεται "Fat-O-Meater (FOM)" και οι συναφείς μέθοδοι εκτίμησης των οποίων οι λεπτομέρειες παρατίθενται στο μέρος 2 του παραρτήματος 1,
- το όργανο που ονομάζεται "Hennessy Grading Probe (HGP 4)" και οι συναφείς μέθοδοι εκτίμησης των οποίων οι λεπτομέρειες παρατίθενται στο μέρος 3 του παραρτήματος Ι,
- το όργανο που ονομάζεται "CSB Ultra-Meater" και οι συναφείς μέθοδοι εκτίμησης των οποίων οι λεπτομέρειες παρατίθενται στο μέρος 4 του παραρτήματος Ι,
- το όργανο που ονομάζεται "Fully automatic ultrasonic carcass grading" (Autofom) και οι συναφείς μέθοδοι εκτίμησης των οποίων οι λεπτομέρειες παρατίθενται στο μέρος 5 του παραρτήματος Ι.
Όσον αφορά το όργανο "CSB Ultra-Meater" ορίζεται ότι μετά το τέλος της διαδικασίας μέτρησης πρέπει να είναι δυνατόν να εξακριβωθεί στο σφάγιο ότι το όργανο έχει μετρήσει τις τιμές μέτρησης x1 και x2 στο σημείο που προβλέπεται στο παράρτημα I μέρος 4 σημείο 3. Η σήμανση που αντιστοιχεί στο σημείο μέτρησης πρέπει να πραγματοποιείται ταυτόχρονα με τη διαδικασία μέτρησης.
Άρθρο 2
Στη Βόρεια Ιρλανδία επιτρέπεται η χρήση των ακόλουθων μεθόδων για την ταξινόμηση των σφαγίων χοίρων σύμφωνα με τον κανονισμό (ΕΟΚ) αριθ. 3220/84:
- το όργανο που ονομάζεται "Intrascope (Optical Probe)" και οι συναφείς μέθοδοι εκτίμησης των οποίων οι λεπτομέρειες παρατίθενται στο μέρος 1 του παραρτήματος II,
- το όργανο που ονομάζεται "Mark II Ulster Probe" και οι συναφείς μέθοδοι εκτίμησης των οποίων οι λεπτομέρειες παρατίθενται στο μέρος 2 του παραρτήματος II,
- το όργανο που ονομάζεται "Fat-O-Meater (FOM)" και οι συναφείς μέθοδοι εκτίμησης των οποίων οι λεπτομέρειες παρατίθενται στο μέρος 3 του παραρτήματος II.
Άρθρο 3
Κατά παρέκκλιση από τις διατάξεις για την τυποποιημένη παρουσίαση που αναφέρονται στο άρθρο 2 του κανονισμού (ΕΟΚ) αριθ. 3220/84, τα σφάγια χοίρων μπορούν να παρουσιάζονται με τη γλώσσα στο Ηνωμένο Βασίλειο της Μεγάλης Βρετανίας και της Βόρειας Ιρλανδίας πριν ζυγιστούν και ταξινομηθούν. Για να καθοριστούν οι τιμές για τα σφάγια χοίρων σε συγκρίσιμη βάση, το μετρηθέν βάρος θερμού σφαγίου μειώνεται κατά 0,3 kg.
Άρθρο 4
Κατά παρέκκλιση από τις διατάξεις για την τυποποιημένη παρουσίαση που αναφέρονται στο άρθρο 2 παράγραφος 1 του κανονισμού (ΕΟΚ) αριθ. 3220/84, δεν είναι αναγκαίο να αφαιρεθούν το περινεφρικό λίπος, τα νεφρά και το διάφραγμα από τα σφάγια χοίρων πριν από τις διαδικασίες ζύγισης και ταξινόμησης. Για να καθοριστούν οι τιμές για τα σφάγια χοίρων σε συγκρίσιμη βάση, το μετρηθέν βάρος θερμού σφαγίου μειώνεται ως εξής:
- για σφάγια χοίρων μέχρι 56 kg, κατά 0,7 kg,
- για σφάγια χοίρων από 56,5 μέχρι 74,5 kg, κατά 1,1 kg,
- για σφάγια χοίρων 75 kg και πάνω, κατά 1,6 kg.
Άρθρο 5
Κατά παρέκκλιση από το άρθρο 2 παράγραφοι 1 και 2 του κανονισμού (ΕΟΚ) αριθ. 2967/85, το βάρος του κρύου σφαγίου υπολογίζεται στο Ηνωμένο Βασίλειο της Μεγάλης Βρετανίας και της Βόρειας Ιρλανδίας, σε συνάρτηση με την κλίμακα μειώσεων σε απόλυτους αριθμούς του βάρους του θερμού σφαγίου που αναφέρεται στο παράρτημα ΙΙΙ.
Άρθρο 6
Δεν επιτρέπεται καμία τροποποίηση των οργάνων ή των μεθόδων εκτίμησης.
Άρθρο 7
Η απόφαση 88/234/ΕΟΚ καταργείται.
Άρθρο 8
Η παρούσα απόφαση απευθύνεται στο Ηνωμένο Βασίλειο της Μεγάλης Βρετανίας και της Βόρειας Ιρλανδίας.
Βρυξέλλες, 15 Απριλίου 2004.

Labels: 18
3
17
1